Projektas

ŠIAULIŲ MIESTO SAVIVALDYBĖS TARYBA

SPRENDIMAS

DĖL PAVEDIMO ATLIKTI GLOBOS IR RŪPYBOS INSTITUCIJOS FUNKCIJAS

2025 m. Nr. T-

Šiauliai

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos sveikatos priežiūros įstaigų įstatymo 28 straipsnio 2 punktu, Lietuvos Respublikos Civilinio kodekso 2.10 straipsnio 4 dalimi, 3.241 straipsnio 1 ir 2 dalimis, Viešosios įstaigos Dainų pirminės sveikatos priežiūros centro įstatais, patvirtintais Šiaulių miesto savivaldybės tarybos 2020 m. lapkričio 5 d. sprendimu Nr. T-420 „Dėl Viešosios įstaigos Dainų pirminės sveikatos priežiūros centro įstatų patvirtinimo“, Viešosios įstaigos Šiaulių centro poliklinikos įstatais, patvirtintais Šiaulių miesto savivaldybės tarybos 2020 m. lapkričio 5 d. sprendimu Nr. T-419 „Dėl Viešosios įstaigos Šiaulių centro poliklinikos įstatų patvirtinimo“, įgyvendindama Šiaulių miesto savivaldybės tarybos 2025 m. vasario 6 d. sprendimą Nr. T-2 „Dėl Šiaulių miesto savivaldybės 2025 metų biudžeto ir 2026–2027 metų pajamų ir asignavimų patvirtinimo“, atsižvelgdama į 2024 m. lapkričio 27 d. rinkos konsultacijos rezultatus, siekdama viešojo intereso įgyvendinimo, Šiaulių miesto savivaldybės taryba nusprendžia:

1. Pavesti viešosioms įstaigoms Dainų pirminės sveikatos priežiūros centrui ir Šiaulių centro poliklinikai vykdyti Šiaulių miesto savivaldybėje visas globos ir rūpybos institucijos funkcijas, numatytas Lietuvos Respublikos teisės aktuose, susijusias su neveiksnumo (riboto veiksnumo) tam tikroje srityje nustatymu ir globos (rūpybos) neveiksniems (ribotai veiksniems) tam tikroje srityje pilnamečiams asmenims, kuriems nustatyta proto ir (ar) psichikos negalia, skyrimu.

2. Nustatyti, kad viešosios įstaigos Dainų pirminės sveikatos priežiūros centras ir Šiaulių centro poliklinika vykdydamos šio sprendimo 1 punkte priskirtas funkcijas savo vardu dalyvauja bylose dėl pilnamečiam asmeniui neveiksnumo (riboto veiksnumo) tam tikroje srityje nustatymo, globos (rūpybos) neveiksniems (ribotai veiksniems) tam tikroje srityje asmenims skyrimo, globėjo (rūpintojo) ir (ar) turto administratoriaus neveiksniam (ribotai veiksniam) tam tikroje srityje asmeniui parinkimo, pakeitimo, teikia dokumentus ir atlieka reikalingus procesinius veiksmus.

3. Nustatyti, kad šio sprendimo 1–2 punktuose pavestas funkcijas atlieka:

3.1. viešoji įstaiga Šiaulių centro poliklinika (toliau – Poliklinika) – Poliklinikos psichikos sveikatos centro pacientams;

3.2. viešoji įstaiga Dainų pirminės sveikatos priežiūros centras (toliau – Centras) – Centro psichikos sveikatos centro ir kitų Šiaulių mieste esančių psichikos sveikatos centrų (išskyrus 3.1 papunktyje nurodytos Poliklinikos) pacientams.

4. Nustatyti:

4.1. išvados rengimo dėl globėjo (rūpintojo) ir (ar) turto administratoriaus kandidatūros asmeniui, kuris teismo sprendimu pripažintas neveiksniu ir (ar) ribotai veiksniu, ir atstovavimo teisme kainą – 140,00 Eur be PVM;

4.2. pažymos globėjui (rūpintojui) ir (ar) turto administratoriui dėl neveiksnaus ir (ar) ribotai veiksnaus globotinio (rūpintinio) nekilnojamojo turto ar daiktinių teisių į jį pardavimo, įkeitimo, dovanojimo, išnuomojimo, perdavimo neatlygintinai naudotis, paveldėjimo ar kito turtinio sandorio rengimo kainą – 45,00 Eur be PVM.

5. Įgalioti Šiaulių savivaldybės administracijos direktorių pasirašyti pavedimo atlikti globos ir rūpybos institucijos funkcijas ir apmokėjimo sutartį su viešosiomis įstaigomis Poliklinika ir Centru.

Šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.

Savivaldybės meras